64. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 109 της 29 Ιαν./11 Φεβρ.1980 (ΦΕΚ Α΄ 34) Περί συστάσεως Ειρηνοδικείων. Έχοντες υπ’ όψει: 1)Τας διατάξεις της παρ. 1 του άρθρ. 1 του Νόμ. 949/1979, 2)την υπ’ αριθ. 29 της 23 Οκτ. 1979 γνώμην του Ανωτάτου Δικαστικού Συμβουλίου (Τμήμα Α΄) και 3)την υπ’ αριθ. 6/1980 γνωμοδότησιν του Συμβουλίου της Επικρατείας, προτάσει του επί της Δικαιοσύνης Υπουργού, απεφασίσαμεν: Άρθρον μόνον.-Συνιστώνται τα κάτωθι 4 Ειρηνοδικεία: 1)Ειρηνοδικείον Νικαίας Νομού Αττικής με έδραν τον Δήμον Νικαίας και περιφέρειαν τους Δήμους Νικαίας, Κορυδαλλού, Κερατσινίου και Αγίου Ιωάννου Ρέντη, αποσπωμένους εκ της περιφερείας του Ειρηνοδικείου Πειραιώς και Πταισματοδικείου Πειραιώς. Η ανωτέρω παράγραφος τροποποιήθηκε από το Π.Δ. 611/81 (κατωτ. αριθ. 75). 2)Ειρηνοδικείον Νέων Λιοσίων Νομού Αττικής, με έδραν τον Δήμον Νέων Λιοσίων και περιφέρειαν τους Δήμους Ν. Λιοσίων, Πετρουπόλεως και Αγίων Αναργύρων, αποσπωμένους εκ της περιφερείας του Ειρηνοδικείου Αθηνών και Πταισματοδικείου Αθηνών. 3)Ειρηνοδικείον Κουφαλίων Νομού Θεσσαλονίκης, με έδραν τον Δήμον Κουφαλίων και περιφέρειαν τον Δήμον Κουφαλίων και τας Κοινότητας Νέας Χαλκηδόνος, Ελεούσης, Μικρού Μοναστηρίου, Παρθενίου, Αδένδρου, Βαλτοχωρίου, Βραχνάς, Προχώματος, μετά των οικισμών Καστανά και Ακροποτάμου, αποσπωμένας εκ της περιφερείας του Ειρηνοδικείου Θεσσαλονίκης και Πταισματοδικείου Θεσσαλονίκης και τας Κοινότητας Αθύρων και Ραχώνας, αποσπωμένας εκ της περιφερείας του Ειρηνοδικείου Γιαννιτσών, και 4)Ειρηνοδικείον Κολινδρού Νομού Πιερίας, με έδραν τον Δήμον Κολινδρού και περιφέρειαν τον Δήμον Κολινδρού και τας Κοινότητας Καστανέας, Καταχάς, Ν. Αγαθουπόλεως, Μεθώνης, Π. Ελευθεροχωρίου, Μακρυγιάλου και Λιβαδίου αποσπωμένας εκ της περιφερείας του Ειρηνοδικείου και Πταισματοδικείου Πιερίας. Ο χρόνος ενάρξεως λειτουργίας των ως άνω Ειρηνοδικείων θέλει ορισθή δι’ ιδιαιτέρων Π.Δ/των. 